আমেরিকা পার্টি

আমেরিকা পার্টি () হলো মার্কিন যুক্তরাষ্ট্রের একটি প্রস্তাবিত রাজনৈতিক দল। রাষ্ট্রপতি ডোনাল্ড ট্রাম্পের সাথে বিরোধের জেরে, ২০২৫ সালের ৫ জুলাই ইলন মাস্ক এই দলের নাম ঘোষণা করেন।

 ইতিহাস 

জুন ২০২৫-এ, ইলন মাস্ক প্রস্তাবিত ওয়ান বিগ বিউটিফুল বিল অ্যাক্ট-এর বিধান নিয়ে মার্কিন প্রেসিডেন্ট ডোনাল্ড ট্রাম্প-এর সাথে একটি বিবাদ শুরু করেন। জার্মান চ্যান্সেলর ফ্রিডরিখ মেরৎজ-এর সাথে বৈঠকে ট্রাম্প প্রকাশ্যে মাস্কের সমালোচা করার পর ৫ জুন এই বিবাদ তীব্রতর হয়। এক্স-এ ট্রাম্পের নিন্দা করে একটি সিরিজ পোস্টের মধ্যে মাস্ক "মাঝখানের আশি শতাংশ"-এর প্রতিনিধিত্ব করার জন্য একটি রাজনৈতিক দলের প্রস্তাব দেন, ব্যবহারকারীদের "হ্যাঁ" বা "না" ভোট দেওয়ার সুযোগ দিয়ে একটি জরিপ সংযুক্ত করেন। জরিপটি পরের দিন শেষ হয় যেখানে প্রায় আশি শতাংশ উত্তরদাতা হ্যাঁ ভোট দেন। জরিপের ভিত্তিতে একটি দল গঠন করা উচিত বলে ঘোষণা করার কয়েক মিনিট পর, মাস্ক এর নাম দেন "আমেরিকা পার্টি"। দলটি প্রতিষ্ঠার আগে, দ্বিদলীয় ব্যবস্থার বিরোধিতা করা বেশ কয়েকটি রাজনৈতিক দল ও ব্যক্তি মাস্কের সমর্থন আদায়ের চেষ্টা করে। পলিটিকো-কে দেওয়া এক সাক্ষাৎকারে, অ্যান্ড্রু ইয়াং তার সাথে মিলে একটি রাজনৈতিক দল গঠন করতে বা ইয়াংয়ের ফরোয়ার্ড পার্টি-কে সমর্থন করার প্রস্তাব দেন; মাস্ক ইতিপূর্বে ইয়াংয়ের ২০২০ সালের রাষ্ট্রপতি প্রচারণায় তাকে সমর্থন করেছিলেন। লিবার্টেরিয়ান ন্যাশনাল কমিটি-র চেয়ারম্যান স্টিভেন নেখাইলা জুলাই মাসে মাস্কের সাথে একটি অংশীদারিত্বের প্রস্তাব দেন।

রয়টার্স-এর মতে, ট্রাম্পের সাথে সমঝোতা চেষ্টা এবং ট্রাম্প প্রশাসন-এর পক্ষ থেকে যোগাযোগের প্রচেষ্টা সত্ত্বেও আমেরিকা পার্টি প্রতিষ্ঠার বিষয়ে মাস্ক "গম্ভীর" ছিলেন। ওই মাসের শেষের দিকে ওয়ান বিড বিউটিফুল বিল অ্যাক্ট সিনেট-এ ভোটের কাছাকাছি এলে, তিনি শপথ নেন যে বিলটি পাস হলে তিনি আমেরিকা পার্টি গঠন করবেন এবং বিলের পক্ষে ভোট দেওয়া রিপাবলিকানদের বিরুদ্ধে প্রাইমারি চ্যালেঞ্জারদের সমর্থনের প্রতিশ্রুতি দেন; ওয়ান বিগ বিউটিফুল বিল অ্যাক্ট কয়েক দিন পরে হাউজ অব রিপ্রেজেন্টেটিভস-এ ফিরে আসে, যেখানে এটি ৩ জুলাই পাস হয়। মাস্ক সম্ভাব্য নির্বাচনী কৌশলের রূপরেখা দেন এবং পরের দিন দ্বিতীয় একটি জরিপ পরিচালনা করেন। তিনি রিপাবলিকান এবং ডেমোক্রেটিক উভয় দলকেই "ইউনিপার্টি" হিসাবে উল্লেখ করে বাস্তবিক বিকল্প দিতে ব্যর্থ হওয়ার জন্য তাদের সমালোচনা করেন। মাস্কের তৃতীয় একটি দল প্রতিষ্ঠার সম্ভাবনাকে ব্যাপকভাবে কঠিন বলে মনে করা হয়। দ্য ওয়াশিংটন পোস্ট উল্লেখ করে যে যদিও মাস্কের একটি রাজনৈতিক দল প্রতিষ্ঠার জন্য পর্যাপ্ত সম্পদ রয়েছে, তার ব্যবসায়িক জীবনের জটিলতা, ২০২৫ উইসকনসিন সুপ্রিম কোর্ট নির্বাচনে প্রভাব বিস্তারে তার অক্ষমতা এবং সরকারি দক্ষতা বিভাগে তার কাজের ফলে তার জনপ্রিয়তা হ্রাস তার প্রচেষ্টাকে ব্যাহত করতে পারে। এছাড়াও, আমেরিকা পার্টি ব্যালট অ্যাক্সেসের সমস্যার সম্মুখীন।

তার ঘোষণার কয়েক দিন আগে, দ্য নিউ ইয়র্ক টাইমস-এর মতে, মাস্ক মিত্রদের সাথে একটি রাজনৈতিক দল নিয়ে ধারণাগত—কিন্তু ব্যবহারিক নয়—আলোচনা করেছিলেন। ৫ জুলাই, মাস্ক ঘোষণা করেন যে তিনি আমেরিকা পার্টি প্রতিষ্ঠা করেছেন। সেই সন্ধ্যা নাগাদ তিনি দলটি আনুষ্ঠানিকভাবে নিবন্ধনের জন্য ফেডারেল ইলেকশন কমিশন-এর কাছে কাগজপত্র জমা দেননি।

 মতাদর্শ ও প্লাটফর্ম 
মাস্ক উল্লেখ করেছেন যে আমেরিকা পার্টি ঘাটতি হ্রাস এর প্রতি মনোনিবেশ করেছে এবং দলটিকে আর্থিকভাবে রক্ষণশীল হতে উৎসাহিত করেছেন। দ্য নিউ ইয়র্ক টাইমস এর নেট কোহন উল্লেখ করেছেন যে দলটির আদর্শ "পরিচিতি পেতে পারে যে নামগুলো দ্বারা যেগুলো এর সমালোচকরা বাম ও ডান উভয়পক্ষ থেকে ইতিমধ্যেই নির্ধারণ করেছেন", যা যথাক্রমে নব্যউদারনীতিবাদ ও বিশ্বায়নবাদ বোঝায়। কোহনের মতে, এটি নিয়ন্ত্রণহীনতা, মুক্ত বাণিজ্য এবং উচ্চ দক্ষ কর্মীর অভিবাসনকেও সমর্থন করে।

 নির্বাচনী কর্মদক্ষতা ও কৌশল 
নেট কোহন অনুমান করেন যে ডোনাল্ড ট্রাম্প ও জো বাইডেন-এর আমলে শোচনীয় অর্থনৈতিক অবস্থার কারণে দ্বিদলীয় ব্যবস্থার প্রতি অসন্তুষ্টি বাড়লে, ২০২৮ সালের নির্বাচনে আমেরিকা পার্টি বৈধতা অর্জন করতে পারে। ভক্স যুক্তি দেখায় যে ২০২৬ সালের নির্বাচনে প্রতিনিধি পরিষদ ও সিনেটের প্রতিযোগিতামূলক আসনে মনোনিবেশ করে, ভবিষ্যতবাদী ও স্বাধীনতাবাদে ঝোঁক এমন ভোটারদের জোট গঠনের মাধ্যমে মাস্ক রিপাবলিকান পার্টিকে নেতিবাচকভাবে প্রভাবিত করতে পারেন।

জুলাই মাসের এক প্রাথমিক কোয়ান্টাস ইনসাইটস জরিপে দেখা যায়, প্রায় ৪০% মার্কিনী এলন মাস্কের তৃতীয় রাজনৈতিক দল চালু করলে তাকে সমর্থন করবে। চৌদ্দ শতাংশ বলেছে তারা এর পক্ষে ভোট দেওয়ার "খুব সম্ভাবনা" রাখে, ২৬% "কিছুটা সম্ভাবনা" রাখে; অন্যদিকে ৩৮% এটি সমর্থনের সম্ভাবনা রাখে না এবং বাকিরা অনিশ্চিত। জরিপে পুরুষ রিপাবলিকান ও স্বতন্ত্র পুরুষ ভোটারদের প্রায় অর্ধেকের মধ্যে প্রবল আগ্রহ প্রকাশ পায়, অন্যদিকে বয়স্ক ও ডেমোক্র্যাট ভোটাররা বেশি সন্দিহান।

জুলাই মাসে মাস্ক ঘোষণা করেন যে আমেরিকা পার্টি "সিনেটের দুই বা তিনটি আসন" এবং "প্রতিনিধি পরিষদের আট থেকে দশটি জেলা"-তে মনোনিবেশ করে "বিতর্কিত আইনে চূড়ান্ত ভোট" দেওয়ার ও সাধারণ ইচ্ছার প্রতিনিধিত্ব করার ভূমিকা পালন করতে পারে। পরবর্তীতে তিনি পরামর্শ দেন যে দলটি ২০২৬ সালের নির্বাচনে অংশ নেবে এবং গ্রিক সেনাপতি এপামিনন্ডাস কর্তৃক লিউক্রার যুদ্ধে ব্যবহৃত কৌশলের সাথে নিজের কৌশলের তুলনা করেন—"যুদ্ধক্ষেত্রের একটি নির্দিষ্ট স্থানে কেন্দ্রীভূত শক্তি"।

 টীকা 

 তথ্যসূত্র 



























বিষয়শ্রেণী:২০২৫-এ প্রতিষ্ঠিত রাজনৈতিক দল
বিষয়শ্রেণী:মার্কিন যুক্তরাষ্ট্রের রাজনৈতিক দল
বিষয়শ্রেণী:২০২৫-এ মার্কিন যুক্তরাষ্ট্রে প্রতিষ্ঠিত